CELEX: 62006TN0080
Language: el
Date: 2006-03-03 00:00:00
Title: Υπόθεση T-80/06: Προσφυγή της  3ης Μαρτίου 2006  — Budapesti Erőmű κατά Επιτροπής

6.5.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 108/25
            
         Προσφυγή της 3ης Μαρτίου 2006 — Budapesti Erőmű κατά Επιτροπής
   (Υπόθεση T-80/06)
   (2006/C 108/46)
   Γλώσσα διαδικασίας: η αγγλική
   Διάδικοι
   
      Προσφεύγουσα: Budapesti Erőmű «Zártkörűen Működő Részvénytársaság» (Βουδαπέστη, Ουγγαρία) [Εκπρόσωπος(οι): M. Powell, Solicitor, C. Arhold, K. Struckmann, lawyers]
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, της 9ης Νοεμβρίου 2005, περί κινήσεως της τυπικής διαδικασίας ελέγχου στην υπόθεση που αφορά την κρατική ενίσχυση C 41/2005 (πρώην NN 49/2005) — Λανθάνον κόστος στην Ουγγαρία, ή, εναλλακτικώς, να ακυρώσει την εν λόγω απόφαση στο μέτρο που αφορά τις συμφωνίες αγοράς ηλεκτρικής ενέργειας που έχει συνάψει η προσφεύγουσα·
            
         
               —
            
            
               να καταδικάσει την καθής στα δικαστικά έξοδα της υπό κρίση προσφυγής·
            
         
               —
            
            
               να διατάξει κάθε άλλο αναγκαίο κατά την κρίση του μέτρο.
            
         Ισχυρισμοί και κύρια επιχειρήματα
   Η προσφεύγουσα είναι ένας τοπικός φορέας παροχής θέρμανσης και ηλεκτρικής ενέργειας στην Ουγγαρία. Με την προσβαλλόμενη απόφαση, η Επιτροπή αποφάσισε να κινήσει την τυπική διαδικασία ελέγχου της φερόμενης νέας κρατικής ενισχύσεως, η οποία συνίσταται σε μια συμφωνία αγοράς ηλεκτρικής ενέργειας συνηφθείσα μεταξύ ουγγρικών φορέων παροχής ηλεκτρικής ενέργειας και της ουγγρικής δημόσιας επιχειρήσεως ηλεκτρισμού (1).
   Προς στήριξη της προσφυγής της, η προσφεύγουσα υποστηρίζει ότι η Επιτροπή δεν ήταν αρμόδια για την έκδοση της προσβαλλομένης αποφάσεως. Κατά την προσφεύγουσα, από το παράρτημα IV, κεφάλαιο 3, τμήμα 1 της Συνθήκης Προσχωρήσεως (2) και από το άρθρο 1, στοιχείο β', του κανονισμού του Συμβουλίου 659/1999 (3) προκύπτει ότι η Επιτροπή είναι αρμόδια μόνον επί μέτρων ενισχύσεως τα οποία ισχύουν και μετά την ημερομηνία προσχωρήσεως ενός νέου κράτους μέλους στην Ευρωπαϊκή Ένωση. Η προσφεύγουσα υποστηρίζει οι συμφωνίες αγοράς ηλεκτρικής ενέργειας συνήφθησαν πριν από την προσχώρηση και δεν εξακολουθούν να ισχύουν κατόπιν αυτής.
   Η προσφεύγουσα υποστηρίζει, περαιτέρω, ότι η Επιτροπή, κινώντας την τυπική διαδικασία ελέγχου χωρίς να στηρίζει σε αντικειμενικούς λόγους την εκτίμησή της ότι οι συμφωνίες αγοράς ηλεκτρικής ενέργειας περιέχουν στοιχείο κρατικής ενισχύσεως, υπέπεσε σε πλάνη περί το δίκαιο και σε σφάλμα εκτιμήσεως. Κατά την προσφεύγουσα, η Επιτροπή παρέλειψε να εξετάσει τη φύση των συνηφθεισών από την προσφεύγουσα συμφωνιών αγοράς ηλεκτρικής ενέργειας υπό το πρίσμα των περιστάσεων που συνέτρεχαν κατά τον χρόνο συνάψεώς τους και προέβη σε εσφαλμένη εκτίμηση των όρων οικονομικό πλεονέκτημα, στρέβλωση του ανταγωνισμού και αντίκτυπος στο εμπόριο, υπό την έννοια του άρθρου 87, παράγραφος 1, ΕΚ.
   Η προσφεύγουσα υποστηρίζει, επίσης, ότι η Επιτροπή κακώς έκρινε ότι οι συμφωνίες αγοράς ηλεκτρικής ενέργειας περιέχουν στοιχείο νέας ενισχύσεως, καθόσον, όταν συνήφθησαν, η ουγγρική αγορά ηλεκτρικής ενέργειας δεν ήταν ακόμη ανοικτή.
   Τέλος, η προσφεύγουσα ισχυρίζεται ότι η αιτιολογία της προσβαλλομένης αποφάσεως δεν είναι προσήκουσα.
   
      (1)  Κρατική ενίσχυση — Ουγγαρία — Κρατική ενίσχυση C 41/2005 (πρώην NN 49/2005) — Λανθάνον κόστος στην Ουγγαρία — Ανακοίνωση για δημοσίευση με γνώμονα το άρθρο 88, παράγραφος 2, της Συνθήκης ΕΚ (ΕΕ 2005, C 342, σ. 12).
   
      (2)  Πράξη περί των όρων προσχωρήσεως της Τσεχικής Δημοκρατίας, της Δημοκρατίας της Εσθονίας, της Κυπριακής Δημοκρατίας, της Δημοκρατίας της Λετονίας, της Δημοκρατίας της Λιθουανίας, της Δημοκρατίας της Ουγγαρίας, της Δημοκρατίας της Μάλτας, της Δημοκρατίας της Πολωνίας, της Δημοκρατίας της Σλοβενίας και της Σλοβακικής Δημοκρατίας και των προσαρμογών των Συνθηκών επί των οποίων βασίζεται η Ευρωπαϊκή Ένωση - Παράρτημα IV: Κατάλογος ο οποίος αναφέρεται στο άρθρο 22 της Πράξης Προσχώρησης - 3. Πολιτική ανταγωνισμού.
   
      (3)  Κανονισμός (ΕΚ) αριθ. 659/1999 του Συμβουλίου της 22ας Μαρτίου 1999 για τη θέσπιση λεπτομερών κανόνων εφαρμογής του άρθρου 93 της συνθήκης ΕΚ (ΕΕ L 83, σ. 1).